北峡关和钱文端公题壁韵
王懿修 (Qing)
我家皖公山，真面昔曾觏。持节游西秦，太华雄陕右。未若兹龙眠，翠泼衣痕皱。骏马下平川，奔势往而复。远峰昂然来，觕角距相斗。屹若冠巨鳌，奇如飞灵鹫。森竹蟠悬崖，节走蛟龙瘦。当霤石骨穿，清寒透肌腠。蹲踞如群羊，叱者鞭其后。山深长官清，不须严斥堠。我昔爱九华，兹山奇秀又。放眼恣大观，毋为丘壑囿。造化共镌镂，迹占金石寿。秋风渡江去，高撷岭南秀。